b'\n_START_ARTICLE_\nKurre (pilalehti)\n_START_PARAGRAPH_\nKurre oli Helsingiss\xc3\xa4 vuosina 1870\xe2\x80\x931879 ilmestynyt ruotsinkielinen pilalehti._NEWLINE_Kurre oli Suomen ensimm\xc3\xa4inen varsinainen pilalehti. Sen perustajiin kuuluivat tilap\xc3\xa4isjulkaisuina ilmestyneiden pilalehtien parissa jo aiemmin toimineet uusmaalaiset opiskelijat O. R. Str\xc3\xb6mfors, V. L. Cajander ja E. O. Stenberg sek\xc3\xa4 ylioppilas F. J. Vahlbeck (my\xc3\xb6hemmin Valb\xc3\xa4ck). Kahdesti kuukaudessa ilmestyneen lehden julkaisijaksi ja toimittajaksi lupautui Str\xc3\xb6mfors._NEWLINE_Suomenkieliseen Veitikkaan verrattuna Kurren huumori oli harmitonta ja se joutui vain harvoin sensuurin hampaisiin. Poliittiset kannanotot n\xc3\xa4kyiv\xc3\xa4t l\xc3\xa4hinn\xc3\xa4 fennomaanien piikittelyn\xc3\xa4. Lehden suurimpana ongelmana oli kuvituksen saaminen, mink\xc3\xa4 johdosta Str\xc3\xb6mfors pyyhki pois alkuosan sen alaotsikosta Illustrerad sk\xc3\xa4mt-tidning vuonna 1877._NEWLINE_Kurren painosm\xc3\xa4\xc3\xa4r\xc3\xa4 oli 700 kappaletta vuonna 1871, 1\xc2\xa0000 vuonna 1872 ja 1\xc2\xa0200 vuonna 1873. Se lienee kuitenkin ollut kannattamaton, mik\xc3\xa4 tekij\xc3\xb6iden muiden kiireiden ohella johti lehden lakkaamiseen.'